
ОРАО И СВИЊА 


Једном свиња из пуна корита 
пред вратима имућнога дома, 
ка умије, по свињски локаше. 


Орај гордо на крутој литици 
величава крила одмараше 
и оштраше смртоносне канџе 
бацајући пламене погледе 
на све стране у прољетње јутро, 
к побједи се новој готовећи. 
Него свиња, како се налока, 
поиздиже турин обрљани 
и угледа на литицу орла. 


Грокну крупно, па говори орлу: 
„Шта ту чучиш на голој литици, 
несретниче и гладни ајдуче, 
изгнаниче под општим проклетством? 
Што је твоја жалосна судбина? 
Празна слава и грабеж крвави, 
па и с крвљу ручак без вечере. 


Помири се и предај људима, 
види ка се живи обилато: 
мени на дан три корита дају, 
све пуније једно од другога; 
па цио дан у глиб до ушију, 
превраћам се, на свијет уживам; 
ни што мислим, ни главу разбијам, 
но иза сна на пуно корито.” 


Орај тресну, па прикупи крила, 
с презренијем одговара свињи: 
„Мож се хвалит ка поштено живиш 
пред свињама, али не пред нама, 
јербо наше племе поносито 
таквога се гнушава живота. 


Него ти се чудити и није: 
свињски мислиш, а свињски говориш 
То ти сада дају и госте те, 
ал’ не зато рашта ти помишљаш, 
но док мало накупиш сланине, 
па ће одмах маљугом по цику. 


То погађаш, ми смо грабитељи, 
под васеленским живимо процесом 
опасности и крвопролића; 
то су наше игре и пирови. 


Но ликови наши поносити 


јесу симбол земног величанства, 
на крунама царскијем блистају; 
јошт се круне диче и поносе 
што су лика нашега достојне." 


То изрече, па хитро полети, 
ка крилата из лука стријела, 
у својему над облаком царству. 
Оста свиња у гадном брлогу 
чекајући у чело сјекиру. 


